সম্মেলনে প্রধানমন্ত্রী বলেন, বিমসটেক অঞ্চলের বৃহৎ প্রবাহমান শক্তি, বিশেষ করে পানি প্রকল্পকের উৎস দ্বিপক্ষীয় এবং ত্রিপক্ষীয় সহযোগিতার মাধ্যমে খুঁজে বের করা প্রয়োজন। ৩০ বছরের পানি বন্টন চুক্তির আওতায় বাংলাদেশ এবং ভারত যৌথভাবে গঙ্গা নদীর পানি ব্যবহার করছে উল্লেখ করে শিগগিরই অন্য নদীগুলো নিয়েও চুক্তিতে পৌঁছানো প্রয়োজন বলে মন্তব্য করেন তিনি। প্রধানমন্ত্রী আরও বলেন, সম্প্রতি বাংলাদেশ এবং ভারতের মধ্যে আন্তঃ সীমান্ত নিরাপত্তা বিনিময়ের অভিজ্ঞতা থেকে এ ধরনের প্রচেষ্টা বাস্তবায়নে এ দুই দেশ সহায়তা করতে পারে বলেও জানান তিনি। সেসময় সম্মেলনে উপস্থিত ছিলেন ভারতের প্রধানমন্ত্রী মনমোহন সিং। ১৯৭২ সাল থেকে বাংলাদেশ এবং ভারতের মধ্যে পানি বন্টন সমস্যা সমাধানে চেষ্টা চালিয়ে যাচ্ছে যৌথ নদী কমিশন। বাংলাদেশ এবং ভারতের মধ্যকার ৫৪টি নদী নিয়ে দুই দেশের মধ্যে অব্যাহত রয়েছে টানাপোড়েন। আর তিস্তা নদী নিয়ে চুক্তিতে পৌঁছানোর সম্ভাবনা তৈরি হলেও পশ্চিমবঙ্গের মুখ্যমন্ত্রী মমতা বন্দোপাধ্যায়ের বিরোধিতার মুখে বাতিল হয়ে যায় তা। আর এসব বিষয়ই শেখ হাসিনা-মনমোহন দ্বিপাক্ষিক বৈঠকে উঠে আসবে বলে ধারণা করা হচ্ছে।